Nýjar sóttvarnareglur tóku gildi á miðnætti. Fjöldatakmarkanir miðast nú við hundrað og fimmtíu manns í stað fimmtíu, eins metra regla er víða í gildi og grímuskylda undantekning fremur en regla. Sumir vildu þó halda í grímuna til öryggis þegar Kringlan var opnuð í morgun. Aðrir voru fegnir að losna við hana.
Þú ert bara með grímuna í hendinni?
Já bara til taks. Ef á þarf að halda. Sumir vilja að maður sé með grímu, það er bara sjálfsagt að gera það.
Er ekki léttir að sleppa því að vera með grímuna? Jú það er mikill léttir. Ég þarf að labba mikið og núna get ég andað meira og það eru allir mjög ánægðir með þetta.
Líður þér eins og þú sért örugg án grímunar? Það er smá skrítið en ég er ennþá með einn metra á milli, reyna að fara ekki of nálægt - fyrsta daginn.
Þegar fólk er ofan í manni og er að aðstoða fólk vil ég vera með grímuna ennþá, ef fólk heldur sinni fjarlægð þá kannski er maður ekki með hana.
Þú ert væntanlega ekki bólusett? Nei ég er bara 21 árs óbólusett.
Er ekki léttir að mega aðeins slaka á? jú húðin mín er þakklát fyrir það, þetta er ennþá óvissustig einhvernvegin, en vona bara að fólk fari varlega.
Sumir gesta Kringlunnar í morgun voru með grímuna í hendinni til öryggis. Aðrir voru fegnir að geta sleppt henni en bara ef fólk heldur fjarlægð. Frá og með deginum í dag er grímuskylda undantekning fremur en regla.